
PATVIRTINTA
Lietuvos Respublikos 
krašto apsaugos ministro 
2019 m. birželio  6  d. 
įsakymu Nr. V-511
(Lietuvos Respublikos 
krašto apsaugos ministro 
2022 m. gruodžio 9 d. 
įsakymo Nr. V-1002 redakcija)

NEVYRIAUSYBINIŲ ORGANIZACIJŲ VEIKLOS PROGRAMŲ DALINIO FINANSAVIMO IŠ VALSTYBĖS BIUDŽETO ASIGNAVIMŲ NUOSTATAI


I SKYRIUS
BENDROSIOS NUOSTATOS


1. Nevyriausybinių organizacijų veiklos programų dalinio finansavimo iš valstybės biudžeto asignavimų nuostatai (toliau – Nuostatai) reglamentuoja nevyriausybinių organizacijų veiklos programų (toliau – Programa) dalinio finansavimo paraiškų teikimo, nevyriausybinių organizacijų veiklos programų atrankos ekspertų komisijos (toliau – Komisija) darbo organizavimo, lėšų skyrimo Programoms finansuoti ir nevyriausybinių organizacijų (toliau – Organizacija) atsiskaitymo už Programas, dalinai finansuotas iš Lietuvos Respublikos krašto apsaugos ministerijai (toliau – Ministerija) skirtų valstybės biudžeto asignavimų, reikalavimus.
2. Iš Ministerijai skirtų valstybės biudžeto asignavimų dalinai finansuojamos tik tos Organizacijų inicijuotos ir vykdomos Programos, kurios tiesiogiai prisideda prie krašto apsaugos stiprinimo ir visuomenės parengimo gynybai. 
3. Lėšos Programoms dalinai finansuoti kiekvienais metais yra numatomos Ministerijos biudžete. 
4. Programų dalinio finansavimo tikslas – skatinti visuomenei naudingą ir nesavanaudišką veiklą, tiesiogiai prisidedančią prie krašto apsaugos sistemos stiprinimo, visuomenės pasirengimo gynybai ir pilietiniam pasipriešinimui, istorinės atminties puoselėjimo.
5. Kasmet ne vėliau kaip iki gruodžio 10 d. Ministerijos Strateginės komunikacijos ir viešųjų ryšių departamentas viešai skelbia krašto apsaugos ministro įsakymu patvirtintas ateinančių metų prioritetines temas, nustatytas atsižvelgiant į ateinančių metų Ministerijos strateginį veiklos planą, jubiliejines valstybės istorijos datas, reikšmingus įvykius, aktualias tikslines auditorijas, ir skelbia kvietimą teikti Ministerijai paraiškas Organizacijų Programoms dalinai finansuoti iš valstybės biudžeto asignavimų (toliau – Paraiška). Einamaisiais metais gali būti skelbiami papildomi kvietimai teikti Paraiškas. Paraiškų priėmimo terminas yra nustatomas ne trumpesnis kaip 30 kalendorinių dienų ir ne ilgesnis kaip 70 kalendorinių dienų nuo kvietimo teikti Paraiškas paskelbimo.
6. Nuostatai, prioritetinė tema (temos), kvietimas teikti Paraiškas, einamaisiais metais nustatytas Paraiškų priėmimo terminas, Komisijos sudėtis ir sprendimai, atrinktos dalinai finansuoti Programos (bendra dalinai finansuojamos Programos vertė, prašoma lėšų suma, bendra paskirtų lėšų suma), apibendrinti Programų įgyvendinimo rezultatai, Komisijos koordinatoriaus kontaktiniai duomenys (telefonas ir el. paštas) skelbiami Ministerijos interneto svetainėje www.kam.lt. 
7. Įgyvendinant Nuostatus, Ministerijai Organizacijų pateiktuose dokumentuose (Paraiškose, ataskaitose ir šių dokumentų prieduose), su Organizacijomis sudarytose Organizacijos veiklos programos dalinio finansavimo sutartyse nurodyti asmens duomenys tvarkomi Organizacijų Paraiškų administravimo, Programų atrankos ir dalinio finansavimo, sutarčių sudarymo ir vykdymo tikslais vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) nuostatomis ir Lietuvos Respublikos asmens duomenų teisinės apsaugos įstatymu. Dokumentai ir juose esantys asmens duomenys saugomi Lietuvos vyriausiojo archyvaro nustatyta tvarka ir terminais. Daugiau informacijos apie asmens duomenų tvarkymą krašto apsaugos sistemoje pateikiama Asmens duomenų tvarkymo ir duomenų subjektų teisių įgyvendinimo krašto apsaugos taisyklėse, patvirtintose Lietuvos Respublikos krašto apsaugos ministro 2015 m. gruodžio 3 d. įsakymu Nr. 1253 ,,Dėl Asmens duomenų tvarkymo ir duomenų subjektų teisių įgyvendinimo krašto apsaugos sistemoje taisyklių patvirtinimo“, ir Ministerijos interneto svetainėje www.kam.lt. 
8. Nuostatuose vartojamos sąvokos:
8.1. Programa – tai detalus Organizacijos kryptingų veiksmų planas su išdėstytais tikslais, darbų eiga, pagrįstais ištekliais, rezultatais, numatytas įvykdyti per einamuosius metus ir pateiktas Ministerijai Nuostatų nustatyta tvarka ir forma;
8.2. kitos Nuostatuose vartojamos sąvokos suprantamos taip, kaip jos apibrėžtos Lietuvos Respublikos nevyriausybinių organizacijų plėtros įstatyme, Lietuvos Respublikos viešojo sektoriaus atskaitomybės įstatyme, Lietuvos Respublikos biudžeto sandaros įstatyme.


II SKYRIUS
PROGRAMŲ IR PARAIŠKŲ TURINIO REIKALAVIMAI 

9. Organizacijų teikiamos Programos turi atitikti bent vieną iš šių tikslų: 
9.1. šviesti ir informuoti visuomenę apie Lietuvos saugumo ir gynybos politiką, Lietuvos kariuomenę ir jos vaidmenį užtikrinant šalies saugumą; 
9.2. kelti visuomenės susidomėjimą Lietuvos kariuomenės istorija ir didinti šios srities išmanymą;
9.3. stiprinti visuomenės pasirengimą gynybai;
9.4. rūpintis Lietuvos kariuomenėje tarnaujančių ir atsargos karių, jų šeimų socializacija ir integracija visuomenėje;
9.5. formuoti Lietuvos kariuomenės ir krašto apsaugos sistemos tradicijas, užtikrinti jų tęstinumą;
9.6. skatinti istorinės atminties puoselėjimą ir didinti visuomenės įsitraukimą.
10. Organizacija nustatytu terminu pateikia Paraišką, parengtą pagal Nuostatų 1 priede pateiktą Nevyriausybinės organizacijos veiklos programos dalinio finansavimo paraiškos formą. Krašto apsaugos ministro įsakymu paskirtas koordinatorius nustatytu Paraiškų priėmimo laikotarpiu konsultuoja Organizacijų atstovus dokumentų pateikimo ir Programų finansavimo klausimais. Kai koordinatoriaus nėra, Nuostatuose nurodytas jo funkcijas atlieka Komisijos pirmininko paskirtas asmuo.
11. Organizacija per einamuosius metus gali pateikti ne daugiau kaip 3 Paraiškas dėl atskirų Programų dalinio finansavimo. 

III SKYRIUS
PROGRAMŲ VERTINIMO KRITERIJAI IR KOMISIJOS DARBO TVARKA

12. Organizacijų teikiamas Paraiškas, prie jos pridedamus elektroninius sertifikuotus registro išrašus ir papildomą informaciją apie Programą priima, registruoja, tvarko, sistemina, gautą medžiagą nagrinėja ir vertina, ar pateiktos Paraiškos parengtos tinkamai, koordinatorius. 
13. Koordinatorius turi teisę prašyti, kad Organizacija pateiktų trūkstamus dokumentus, kurie yra būtini pateikti su Paraiška.
14. Paraiškos nenagrinėjamos, jeigu:
14.1. jos pateiktos pasibaigus Ministerijos nustatytam Paraiškų priėmimo terminui;
14.2. pateiktoje Paraiškoje trūksta informacijos, ji yra neišsami arba trūksta dokumentų, kurie turėjo būti pateikti su Paraiška, ir Organizacija, koordinatoriui paprašius, Paraiškų priėmimo laikotarpiu nepatikslina Paraiškos arba nepateikia trūkstamų dokumentų;
14.3. Paraiška pateikta Organizacijos, kuri nesilaikė ankstesniais metais sudarytoje Nevyriausybinės organizacijos veiklos programos dalinio finansavimo sutartyje, parengtoje pagal Nuostatų 2 priede pateiktą formą (toliau – Sutartis), nustatytų įsipareigojimų:
14.3.1. be pateisinamos priežasties daugiau kaip 10 (dešimt) dienų vėlavo pateikti Nevyriausybinės organizacijos veiklos programos, dalinai finansuotos iš valstybės biudžeto asignavimų, įvykdymo ataskaitą, parengtą pagal Nuostatų 3 priede pateiktą formą (toliau – Ataskaita);
14.3.2. Ministerijos skirtas lėšas panaudojo ne pagal paskirtį ir todėl turėjo jas grąžinti;
14.3.3. pateikė netinkamai parengtą Ataskaitą ir, Ministerijai paprašius, jos nepatikslino arba nepateikė trūkstamų dokumentų;
14.4. Organizacija nėra laiku pateikusi metinės finansinės atskaitomybės dokumentų valstybės įmonei Registrų centrui už praėjusius metus.
15. Komisija:
15.1. sudaroma krašto apsaugos ministro įsakymu. Ją sudaro pirmininkas, pavaduotojas ir ne mažiau kaip penki nariai (toliau visi kartu – Komisijos nariai). Prieš pradėdami darbą, Komisijos nariai privalo pasirašyti konfidencialumo pasižadėjimą, t. y. užtikrinti informacijos konfidencialumą, ir nešališkumo deklaraciją dėl objektyvių sprendimų priėmimo bei viešųjų ir privačių interesų konflikto vengimo. Komisijos darbui vadovauja Komisijos pirmininkas. Komisijos pirmininko sprendimu posėdžiai gali būti organizuojami nuotoliniu būdu. Komisijos posėdis laikomas įvykusiu, jeigu jame dalyvauja ne mažiau kaip 2/3 jos narių. Kai Komisijos pirmininko nėra, jo funkcijas atlieka Komisijos pirmininko pavaduotojas;
15.2. nagrinėja ir vertina Organizacijų pateiktas Paraiškas ir teikia krašto apsaugos ministrui rekomendacijas dėl Programų dalinio finansavimo; 
15.3. nagrinėja raštu pateiktus motyvuotus Organizacijų prašymus, jeigu dėl nenumatytų iš anksto objektyvių priežasčių nėra galimybės vykdyti Programą taip, kaip numatyta Paraiškoje, ir priima sprendimus.
16. Komisijos darbe patariamuoju balsu gali dalyvauti:
16.1. specialistai iš KAS padalinių, paskirti ministro įsakymu; 
16.2. institucijų deleguoti arba nepriklausomi ekspertai, Ministerijos pakviesti pasidalyti profesine patirtimi, Komisijai svarstant siūlomas programines veiklas;
16.3. nevyriausybinių organizacijų atstovai, Ministerijos pakviesti stebėti procedūras.
17. Komisija Programas vertina pagal šiuos kriterijus:
[bookmark: _GoBack]17.1. atitiktį ne mažiau kaip vienam Nuostatų 9 punkte nurodytam tikslui;
17.2. atitiktį einamųjų metų prioritetinei temai arba poreikiui įtvirtinti Lietuvos kariuomenės tradicijas, tęsiant krašto apsaugai aktualių ilgalaikių Programų tolesnį vystymą;
17.3. svarbą ir aktualumą krašto apsaugos sistemai;
17.4. tikslinės auditorijos (jaunimas, laisvės gynėjai, karių šeimos ar kt.) aktualumą;
17.5. Programos konkretumą ir jos sąmatos pagrįstumą;
17.6. Organizacijos indėlį į Programos įgyvendinimą, savanorių dalyvavimą;
17.7. numatomą kitų Programos finansavimo šaltinių indėlį vykdant Programą (Organizacija privalo užtikrinti, kad iš kitų finansavimo šaltinių būtų gauta ne mažiau kaip 20 procentų Organizacijos paraiškoje nurodytų visai Programai įvykdyti reikalingų lėšų suma);
17.8. Organizacijos kvalifikaciją ir profesionalumą vykdant ankstesnes veiklos Programas; 
17.9. Paraiškoje pateiktos Detalios visos programos išlaidų sąmatos finansinį vertinimą. 
18. Pirmasis Komisijos posėdis šaukiamas ne anksčiau kaip po 30 kalendorinių dienų nuo kvietimo teikti Paraiškas paskelbimo Ministerijos interneto svetainėje. Komisijos posėdžius organizuoja koordinatorius.
19. Gali būti šaukiami papildomi Komisijos posėdžiai, kai:
19.1. reikia nagrinėti Organizacijų Programas, pateiktas paskelbus papildomą kvietimą teikti Paraiškas;
19.2. reikia nagrinėti Komisijos prašymu Organizacijos pateiktą papildomą informaciją ar dokumentus;
19.3. reikia nagrinėti Organizacijos, kuriai skirtas dalinis Programos finansavimas, raštu pateiktus prašymus, jeigu prašyme nurodytos objektyvios priežastys, dėl kurių Organizacija negali vykdyti Programos tiksliai taip, kaip numatyta Paraiškoje, bet prašo apsvarstyti galimybę leisti pakeisti Paraiškoje numatytos Programos turinį. Jeigu Komisija nusprendžia teigiamai – svarstoma nauja Programos Paraiška. 
20. Komisija turi teisę, nagrinėdama Organizacijų pateiktas Programas ar prašymus, prašyti Organizacijų pateikti papildomą informaciją, susijusią su finansavimo objektu ir kitais Programose numatytais darbais, taip pat numatomais Programų įvykdymo rezultatais.
21. Komisijos narys privalo nusišalinti nuo dalyvavimo Komisijos posėdyje ir sprendimų priėmimo, jeigu jis: 
21.1. yra Paraišką teikiančios Organizacijos narys arba steigėjas; 
21.2. išrinktas į Paraišką teikiančios Organizacijos valdymo organus; 
21.3. susijęs giminystės ar svainystės ryšiais su Paraišką teikiančios Organizacijos nariais, darbuotojais, steigėjais;
21.4. yra asmuo, dalyvaujantis Programos įgyvendinimo veikloje.
22. Komisija vertina Programas etapais:
22.1. Pirmasis vertinimo etapas – atrankinis. Nustatomi papildomi einamųjų metų vertinimo kriterijai, atsižvelgiant į paskelbtas prioritetines temas ir formuojamas ilgalaikes krašto apsaugos sistemos tradicijas, nustatytas atsižvelgiant į einamųjų metų Ministerijos strateginį veiklos planą. Koordinatorius pristato Komisijai aptarti visas Ministerijai pateiktas Programas. Kiekvienas Komisijos narys, vadovaudamasis Nuostatų 17 punkte išvardytais vertinimo kriterijais ir atsižvelgdamas į Nuostatų 9 punkte nurodytus tikslus, raštu vertina Programas, kiekvienai jų skirdamas balus nuo 1 iki 10. Apskaičiavus kiekvienai Programai tenkantį visų Komisijos narių skirtų balų vidurkį, atrenkamos Programos, kurioms skirta daugiau kaip 5 balai. Mažiau balų surinkusios Programos kitame etape nebevertinamos. 
22.2. Antrajame vertinimo etape koordinatorius pristato tolimesniam svarstymui atrinktų ir galimų finansuoti Programų sąrašą. Detaliai nagrinėjamos šių Programų sąmatos. Teikiami siūlymai, kokią lėšų sumą kiekvienai Programai skirti ir kurias Programos priemones finansuoti.
Balsų dauguma priimami sprendimai dėl kiekvienos atrinktos Programos dalinio finansavimo. Komisijos narių balsams pasiskirsčius po lygiai, lemia Komisijos pirmininko, kai jo nėra – Komisijos pirmininko pavaduotojo balsas. Sudaromas Komisijos rekomenduotų einamaisiais metais dalinai finansuoti Programų sąrašas ir teikiamas krašto apsaugos ministrui. 
23. Komisijos posėdžiai protokoluojami, posėdžių protokolus rengia ir derina su visais posėdyje dalyvavusiais Komisijos nariais koordinatorius. Komisijos posėdžių protokolus pasirašo Komisijos pirmininkas. Prie posėdžių protokolų pridedami Komisijos narių balsavimo lapai ir siūlymų rezultatų suvestinės. Už Komisijos priimtų sprendimų objektyvumą ir teisingumą, konfidencialios informacijos apsaugą atsako Komisijos pirmininkas, pirmininko pavaduotojas ir nariai teisės aktų nustatyta tvarka.
24. Koordinatorius: 
24.1. informuoja (Paraiškose nurodytu  elektroniniu paštu arba telefonu) Paraiškas pateikusias Organizacijas apie Komisijos sprendimą, atrinktas Programas ir Programoms įgyvendinti skirtą finansavimą;
24.2. rengia krašto apsaugos ministro įsakymų, Sutarčių, įvairių Komisijos darbui reikalingų dokumentų projektus;
24.3. sistemina informaciją apie Programas ir joms įgyvendinti Ministerijos skirtas lėšas, informaciją apie ankstesnį Organizacijų sutartinių įsipareigojimų vykdymą, registruoja Organizacijas, anksčiau pažeidusias su Ministerija sudarytas Sutartis ir Ataskaitų pateikimo reikalavimus;
24.4. kasmet parengia ir Komisijos posėdžio metu pateikia informaciją apie praėjusiais metais dalinai finansuotų Programų sąrašą ir jų įgyvendinimo rezultatus; 
24.5. skelbia informaciją apie Programoms dalinai finansuoti skirtas lėšas Ministerijos interneto svetainėje www.kam.lt ne vėliau kaip per 3 darbo dienas nuo krašto apsaugos ministro įsakymo dėl lėšų skyrimo priėmimo.

IV SKYRIUS
LĖŠŲ SKYRIMAS

25. Lėšos Organizacijų Programoms dalinai finansuoti skiriamos krašto apsaugos ministro įsakymu, atsižvelgiant į Komisijos rekomendacijas. 
26. Ministerija ir Organizacija, kurios Programai įgyvendinti skirta Ministerijos lėšų, pasirašo Sutartį pagal Nuostatų 2 priede pateiktą formą. Prie Sutarties pridedama Ministerijos skirtų lėšų Programai įgyvendinti panaudojimo sąmata, vizuota Ministerijos Finansų ir biudžeto departamento Finansų skyriaus atsakingo asmens. Organizacija Programą turi įvykdyti ir lėšas panaudoti iki einamųjų metų lapkričio 20 d. Skiriamos lėšos negali būti naudojamos kitiems tikslams, nei nurodyta su Ministerija pasirašytoje Sutartyje, arba būti perkeltos į kitus biudžetinius metus. Ministerija turi teisę kontroliuoti, kaip vykdoma Programa ir kaip naudojamos Ministerijos skirtos lėšos Programai įgyvendinti. 
27. Ministerija lėšų skiria tik toms Programos įgyvendinimo išlaidoms padengti, kurios: 
27.1. tiesiogiai susijusios su vykdoma Programa ir yra būtinos Programai įgyvendinti;
27.2. numatytos detalioje visos Programos išlaidų sąmatoje ir atitinka Nuostatų sąlygas;
27.3. išlaidos aiškiai identifikuojamos ir pagrįstos teisės aktų reikalavimus atitinkančiais apskaitos dokumentais.
28. Iš Ministerijai skirtų valstybės biudžeto lėšų vienai Programai vykdyti gali būti skiriama ne daugiau kaip 80 procentų Organizacijos paraiškoje nurodytų visai Programai įvykdyti reikalingų lėšų.
29. Ministerijos lėšos negali būti skiriamos:
29.1. transporto priemonių techninei apžiūrai, draudimui ir remontui;
29.2. statiniams rekonstruoti ar remontuoti, jeigu tai nėra tiesiogiai susiję su Programos įgyvendinimu;
29.3. ilgalaikiam turtui įsigyti;
29.4. išperkamajai nuomai;
29.5. tarptautinėms komandiruotėms;
29.6. išlaidoms, susijusioms su Organizacijos veikla, vykdyta Programos parengiamuoju etapu iki Sutarties pasirašymo su Ministerija;
29.7. kitoms su Programos įgyvendinimu nesusijusioms išlaidoms dengti.
  
V SKYRIUS
ATSISKAITYMO UŽ PROGRAMŲ ĮVYKDYMĄ IR LĖŠŲ PANAUDOJIMĄ TVARKA

30. Organizacijos, kurių Programai dalinai finansuoti buvo skirta Ministerijos lėšų, Ministerijai atsiskaito Sutartyje nustatyta tvarka.
31. Ataskaitas ir kitus privalomus Organizacijų atsiskaitymo dokumentus priima ir registruoja koordinatorius. 
32. Koordinatorius patikrina duomenis, patvirtinančius atliktų darbų įgyvendinant Programą faktą, taip pat nuorodas į viešosios informacijos šaltinius. Jei Sutartyje numatyti darbai įvykdyti ir Programos tikslai pasiekti, koordinatorius vizuoja Ataskaitą.
33. Koordinatorius Ataskaitų originalus su pridėtais finansiniais dokumentais perduoda Ministerijos Finansų ir biudžeto departamento Finansų skyriaus atsakingam asmeniui, kuris patikrina Ataskaitoje pateiktus finansinius dokumentus ir jų atitiktį Sutarties sąlygoms. Jei Ataskaitos finansinėje dalyje randama trūkumų, Ministerijos Finansų ir biudžeto departamento Finansų skyriaus atsakingas asmuo informuoja koordinatorių apie nustatytus trūkumus. Koordinatorius praneša Organizacijai apie trūkumus ir Organizacija privalo patikslinti duomenis ar pateikti trūkstamus dokumentus. Jeigu Programa nevykdoma pagal Sutarties sąlygas, lėšos grąžinamos į Ministerijos sąskaitą. Kai Ataskaitoje pateikti finansiniai duomenys atitinka reikalavimus, Ministerijos Finansų ir biudžeto departamento Finansų skyriaus atsakingas asmuo ją vizuoja ir perduoda koordinatoriui.
34. Koordinatorius Ataskaitą pateikia įvertinti Ministerijos Strateginės komunikacijos ir viešųjų ryšių departamento direktoriui, kuris, jeigu Programa įgyvendinta, pasirašo Ataskaitą. 
35. Koordinatorius Ataskaitų originalus su pridėtais finansiniais dokumentais perduoda Ministerijos finansinę apskaitą tvarkančiai Centralizuotai finansų ir turto tarnybai prie Ministerijos, kuri patikrina pateiktus apskaitos dokumentus ir, jeigu nėra trūkumų, duomenis įtraukia į apskaitą
36. Ataskaita laikoma priimta, Programa įgyvendinta, o lėšos panaudotos pagal paskirtį,  kai ją patikrina, įvertina ir pasirašo Ministerijos Strateginės komunikacijos ir viešųjų ryšių departamento direktorius ir Ministerijos finansinę apskaitą tvarkančios Centralizuotos finansų ir turto tarnybos prie Ministerijos direktorius.
37. Už Ataskaitoje pateiktos informacijos tikslumą, gautų lėšų finansinės apskaitos tvarkymą atsako Organizacija Lietuvos Respublikos įstatymų nustatyta tvarka.
_____________________
